Μητροπολίτης Ικονίου Θεόληπτος

Ο Μητροπολίτης Ικονίου Θεόληπτος (κατά κόσμον Ιάκωβος Φενερλής, Θεραπειά Κωνσταντινούπολης, 17 Απριλίου 1957), είναι Έλληνας επίσκοπος, θεολόγος και ιεράρχης του Οικουμενικού Θρόνου. Διατελεί Μητροπολίτης Ικονίου, υπέρτιμος και Έξαρχος πάσης Λυκαονίας, από τον Σεπτέμβριο του 2000. 

Υπηρέτησε ως Μέγας Πρωτοσύγκελλος του Οικουμενικού Πατριαρχείου Κωνσταντινουπόλεως, από το 1997 έως το 2008.  

 Βιογραφία 
Ο κατά κόσμον Ιάκωβος Φενερλής γεννήθηκε τον Απρίλιο του 1957 στα Θεραπειά της Κωνσταντινούπολης, όπου και μεγάλωσε. Είναι ο πρωτότοκος γιος της Όλγας Βλαχοπούλου και του Γεωργίου Φενερλή. Τα εγκύκλια γράμματα έλαβε στην Αστική Σχολή των Θεραπειών. Αποφοίτησε από το Ζωγράφειο Λύκειο Κωνσταντινουπόλεως το έτος 1975. Σπούδασε θεολογία, ως υπότροφος του Οικουμενικού Πατριαρχείου, στη Θεολογική Σχολή του Αριστοτελείου Πανεπιστημίου Θεσσαλονίκης, από όπου έλαβε το πτυχίο του το 1979, αποφοιτώντας με άριστα. Κατά τα φοιτητικά του έτη, διέμεινε στην Πατριαρχική και Σταυροπηγιακή Ιερά Μονή των Βλατάδων.  

 Ιερωσύνη 
Στις 27 Απριλίου 1977, ύστερα από την συμμαρτυρία του Μητροπολίτη Ιερισσού Νικοδήμου, χειροτονήθηκε στον βαθμό του διακόνου στον Πάνσεπτο Πατριαρχικό και Καθεδρικό Ιερό Ναό Αγίου Γεωργίου στο Φανάρι, από τον πνευματικό του πατέρα, τότε Μητροπολίτη Φιλαδελφείας και μετέπειτα Πατριάρχη Βαρθολομαίο, λαμβάνοντας το όνομα Θεόληπτος.   

Υπηρέτησε στην Πατριαρχική Αυλή επί Πατριαρχίας Δημητρίου και Βαρθολομαίου, διακονώντας διαδοχικά ως πατριαρχικός διάκονος, ως Διάκονος της Σειράς, ως Τριτεύων, ως Δευτερεύων και, τέλος, ως Μέγας Αρχιδιάκονος του Οικουμενικού Πατριαρχείου από το 1995 έως το 1997.http://www.imakb.gr/PROTHESH_neaSxed_teux%2041_low1%20(1).pdf

Στις 21 Νοεμβρίου 1997 χειροτονήθηκε στον Πάνσεπτο Πατριαρχικό Ναό, στο βαθμό του πρεσβυτέρου από τον Οικουμενικό Πατριάρχη Βαρθολομαίο, λαμβάνοντας την ίδια ημέρα το εκκλησιαστικό οφφίκιο του Αρχιμανδρίτη του Οικουμενικού Θρόνου.

Υπηρέτησε ως Μέγας Πρωτοσύγκελλος του Οικουμενικού Πατριαρχείου, από τον Οκτώβριο του 1997 έως τον Φεβρουάριο του 2008. 

Στις 4 Σεπτεμβρίου 2000, ύστερα από πρόταση του Οικουμενικού Πατριάρχη, η Αγία και Ιερά Σύνοδος του Οικουμενικού Πατριαρχείου, τον εξέλεξε Μητροπολίτη Ικονίου, Υπέρτιμο και Έξαρχο πάσης Λυκαονίας. Χειροτονήθηκε στο επισκοπικό αξίωμα στις 10 Σεπτεμβρίου 2000, στον Πατριαρχικό Ιερό Ναό του Αγίου Γεωργίου στο Φανάρι, από τον Πατριάρχη Βαρθολομαίο και από μέλη της Αγίας και Ιεράς Συνόδου του Οικουμενικού Πατριαρχείου. 

Ο Μητροπολίτης Θεόληπτος, αποτελεί σημαντικό στέλεχος του Οικουμενικού Πατριαρχείου, και είναι στενός συνεργάτης του Πατριάρχη Βαρθολομαίου. Σήμερα αποτελεί μέλος της Πατριαρχικής Κεντρικής Εκκλησιαστικής Επιτροπής και μέλος του νομικού συμβουλίου του Οικουμενικού Πατριαρχείου.

 Αντιδράσεις 
Κατά το 2025, αναφορές που αποδόθηκαν σε λογαριασμό κοινωνικής δικτύωσης του Μητροπολίτη Ικονίου, προκάλεσαν δημόσια συζήτηση, καθώς σχετίζονταν με τη Μαρία Καρυστιανού. Ο Οικουμενικός Πατριάρχης Βαρθολομαίος παρενέβη θεσμικά και κάλεσε τον Μητροπολίτη να προβεί σε δημόσια συγγνώμη, στην οποία ο ίδιος ανταποκρίθηκε, χωρίς να διευκρινιστεί εάν οι αναρτήσεις προήλθαν από τον ίδιο ή από διαχειριστή του λογαριασμού. 

 Παραπομπές 

Κατηγορία:Μητροπολίτες Ικονίου
__ΕΥΡΕΤΗΡΙΟ__

Κατηγορία:Ιεράρχες του Οικουμενικού Πατριαρχείου
Κατηγορία:Πρωτοσύγκελλοι του Οικουμενικού Πατριαρχείου
Κατηγορία:Κωνσταντινουπολίτες Έλληνες